Ispaniyadagi FITUR ko‘rgazmasida O‘zbekiston ishtirok etdi

22—26-yanvar kunlari Ispaniyada o‘tkazilgan FITUR 2014 xalqaro turistik ko‘rgazmasida O‘zbekiston delegatsiyasi o‘z ekspozitsiyasi bilan ishtirok etdi. Bu haqda “O‘zbekturizm” Milliy kompaniyasining rasmiy sayti xabar berdi.

Ko‘rgazmada O‘zbekistonning eksklyuziv milliy stendi namoyish etildi. Shuningdek, tadbirda “O‘zbekturizm” MK, “Buyuk ipak yo‘li” reklama agentligi, mamlakatimizdagi turistik tashkilotlar, “O‘zbekiston havo yo‘llari” Milliy aviakompaniyasi va “O‘zbekiston temir yo‘llari” Davlat aksiyadorlik temir yo‘l kompaniyasi vakillari ishtirok etdi.
Xalqaro ko‘rgazmada qatnashish mamlakatning sayyohlik tashkilotlariga O‘zbekiston turistik mahsulotlarini taqdim etish va turistlarni mamlakatimizga jalb etish imkonini beradi.
Stend mamlakatning sayyohlik salohiyatini ifodalaydigan milliy uslubda Germaniyaning GIZ tashkiloti yordamida tayyorlandi.
Ko‘rgazma davomida O‘zbekiston milliy stendida “O‘zbekturizm” MK vakili BMTning Jahon sayyohlik tashkiloti (YUNVTO) Bosh kotibi Taleb Rifai bilan uchrashdi.
Uchrashuvda sayyohlik sohasining rivojlanish istiqbollari, shuningdek, Samarqandda oktabr oyida YUNVTOning Ijroiya kengashi 99-sessiyasini tashkil etish masalalari muhokama qilindi.